Laaja uudistus Helsingin Seudun Liikenteessä alkaa näkyä tällä viikolla matkustajille. HSL:n mukaan tällä viikolla alkavat laajamittaiset uusien matkakortinlukijoiden asennukset.

Ensimmäiseksi uudet kosketusnäytölliset lukijat asennetaan Nobinan busseihin. Asennusten arvioidaan kestävän noin yhdeksän kuukauden ajan ja uutta laitteistoa asennetaan yhteensä 1500 HSL-alueen bussiin, raitiovaunuun ja junavaunuun, HSL kertoo.

Myös lipunmyyntiautomaatit ja Reittiopas uudistuvat.

– Kaikkiin busseihin ja raitiovaunuihin asennetaan seuraavan pysäkin nimen kertova näyttö. Matkustajille tulee myös tieto seuraavasta pysäkistä kuulutusten avulla, HSL kertoo.

Jatkossa kaikista busseista, ratikoista, lähijunista ja metrosta saadaan reaaliaikaiset kulkutiedot ja ohitusajat pysäkiltä.

Nykyiset matkakortit toimivat vielä toistaiseksi, mutta matkakorttienkin vaihto on edessä.

Uudistus mahdollistaa myös nykyistä laajempaan vyöhykemalliin siirtymisen.

– Uuteen järjestelmään siirryttäessa vanha kortti käy maksamisen välineenä. Matkakortit vaihdetaan myöhemmin, jotta uusi vyöhykemalli ja matkakortin nettilataus voidaan ottaa käyttöön, HSL kertoo.

– Nykyinen vyöhykejärjestelmä (Sisäinen lippu, Seutulippu, Lähiseutu 2 ja Lähiseutu 3) säilyy aluksi käytössä. Uusi vyöhykemalli on tarkoitus ottaa käyttöön arviolta vuonna 2017, kun kaikki uudet laitteet on asennettu liikennevälineisiin, matkakortit on vaihdettu uusiin ja koko lippu- ja informaatiojärjestelmäuudistus on valmis, HSL jatkaa.

Vyöhykejärjestelmä muuttuu siten, että vyöhykkeiden rajat perustuvat jatkossa ensisijaisesti etäisyyteen Helsingin keskustasta tai keskustaan.